ประกาศสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ

เรื่อง วิธีการแสดงใบอนุญาตโดยวิธีการทางอิเล็กทรอนิกส์

โดยที่มาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ บัญญัติให้ในกรณีที่กฎหมายกำหนดให้ผู้รับอนุญาตต้องแสดงใบอนุญาตไว้ในที่เปิดเผย ให้เป็นสิทธิของผู้รับอนุญาตที่จะแสดงใบอนุญาตนั้นโดยวิธีการทางอิเล็กทรอนิกส์ตามวิธีการที่ผู้อนุญาตประกาศกำหนดก็ได้ โดยให้ถือว่าว่าการแสดงเช่นว่านั้นเป็นการชอบด้วยกฎหมายแล้ว สมควรกำหนดวิธีการแสดงใบอนุญาตตามกฎหมายในความรับผิดชอบของสำนักงาน กสทช. โดยวิธีการทางอิเล็กทรอนิกส์ เพื่อเป็นการอำนวยความสะดวกและความสะดวกแก่ประชาชน

อาศัยอำนาจตามความในมาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ จึงออกประกาศไว้ ดังต่อไปนี้

ข้อ ๑ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๒ ในประกาศนี้ “ใบอนุญาต” มายความว่า ใบอนุญาต ใบรับรอง ประกาศนียบัตร หรือเอกสารหลักฐานอื่นใดที่กฎหมายว่าด้วยวิทยุคมนาคม กฎหมายว่าด้วยการประกอบกิจการโทรคมนาคม กฎหมายว่าด้วย การประกอบกิจการกระจายเสียงและกิจการโทรทัศน์ และกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม กำหนดให้ต้องแสดงไว้ในที่เปิดเผย

ข้อ ๓ ให้ใบอนุญาตที่กฎหมายกำหนดให้ต้องแสดงไว้ในที่เปิดเผยดังต่อไปนี้ เป็นใบอนุญาตที่แสดงโดยวิธีการทางอิเล็กทรอนิกส์ตามประกาศนี้

(๑) กฎหมายว่าด้วยวิทยุคมนาคม

๑.๑ ใบอนุญาตให้ทำซึ่งเครื่องวิทยุคมนาคม

๑.๒ ใบอนุญาตให้มีซึ่งเครื่องวิทยุคมนาคม

๑.๓ ใบอนุญาตให้ใช้ซึ่งเครื่องวิทยุคมนาคม

๑.๔ ใบอนุญาตให้นำเข้าซึ่งเครื่องวิทยุคมนาคม

๑.๕ ใบอนุญาตให้นำออกซึ่งเครื่องวิทยุคมนาคม

๑.๖ ใบอนุญาตให้ค้าซึ่งเครื่องวิทยุคมนาคม

๑.๗ ใบอนุญาตให้ตั้งสถานีวิทยุคมนาคม

๑.๘ ใบอนุญาตพนักงานวิทยุคมนาคม

๑.๙ ใบอนุญาตให้รับข่าววิทยุคมนาคมต่างประเทศเพื่อการโฆษณา

๑.๑๐ ใบรับรองการขึ้นทะเบียนเครื่องวิทยุคมนาคมสำหรับอากาศยานซึ่งไม่มีนักบิน (โดรน)

๑.๑๑ ประกาศนียบัตรพนักงานวิทยุสมัครเล่นขั้นต้น/ขั้นกลาง/ขั้นสูง

๑.๑๒ ประกาศนียบัตรพนักงานวิทยุคมนาคมประจำเรือ
(๒) กฎหมายว่าด้วยการประกอบกิจการโทรคมนาคม

๒.๑ ใบอนุญาตและการกำหนดการใช้เลขหมายเลขโทรศัพท์
(๓) กฎหมายว่าด้วยการประกอบกิจการกระจายเสียงและกิจการโทรทัศน์

๓.๑ การอนุญาตตามมาตรา ๗๐
(๔) กฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม

๔.๑ เอกสารขึ้นทะเบียนเป็นหน่วยทดสอบการแพร่ปลอมของสถานีวิทยุกระจายเสียงระบบเอฟเอ็ม

๔.๒ เอกสารขึ้นทะเบียนเป็นหน่วยทดสอบมาตรฐานทางเทคนิคของเครื่องส่งวิทยุกระจายเสียงระบบเอฟเอ็ม กำลังส่งต่ำ

๔.๓ หลักฐานการจัดสรรคลื่นความถี่เพื่อกิจการวิทยุคมนาคม

ข้อ 4 ผู้รับใบอนุญาตสามารถเลือกแสดงใบอนุญาตตามข้อ 3 โดยวิธีการทางอิเล็กทรอนิกส์อย่างหนึ่งอย่างใด ดังต่อไปนี้

(๑) แสดงเป็นภาพผ่านอุปกรณ์อิเล็กทรอนิกส์
(๒) แสดงผ่านคิวอาร์โค้ดที่อุปกรณ์อิเล็กทรอนิกส์สามารถสแกนเพื่อเข้าถึงใบอนุญาตที่เป็นเอกสารอิเล็กทรอนิกส์หรือภาพทางอิเล็กทรอนิกส์ของใบอนุญาต
(๓) แสดงผ่านแอพลิเคชันสำหรับใบอนุญาตประเภทต่าง ๆ ตามที่กำหนดไว้ใน www.nbtc.go.th การแสดงใบอนุญาตตามวรรคหนึ่งต้องปรากฏขนาดของภาพและความละเอียดที่ชัดเจนเพียงพอรวมทั้งสามารถแสดงให้เห็นข้อมูลอันเป็นสาระสำคัญของใบอนุญาตได้ครบถ้วน

ข้อ 5 ในกรณีที่ผู้รับใบอนุญาตมีใบอนุญาตมากกว่าหนึ่งใบ ผู้รับใบอนุญาตาอาจแสดงภาพใบอนุญาตโดยวิธีการทางอิเล็กทรอนิกส์ผ่านหน้าจอเดียวกันก็ได้ ณ สถานที่ตามที่กฎหมายกำหนดแต่ต้องมีระยะเวลาแสดงภาพใบอนุญาตแต่ละใบไม่น้อยกว่าหัววินาที

ข้อ 5 เมื่อผู้รับใบอนุญาตเลือกแสดงใบอนุญาตโดยวิธีการทางอิเล็กทรอนิกส์อย่างใดอย่างหนึ่ง ตามข้อ 4 แล้ว ผู้รับใบอนุญาตไม่จำเป็นต้องแสดงใบอนุญาตไว้ โดยเปิดเผยตลอดเวลา ณ สถานที่ประกอบกิจการก็ได้ แต่ต้องสามารถแสดงต่อเจ้าพนักงานหรือพนักงานเจ้าหน้าที่ได้ตลอดเวลา เมื่อมีการตรวจสอบ หรือต่อประชาชนที่ขอตรวจดู

ประกาศ ณ วันที่ 4 สิงหาคม พ.ศ. ๒๕๖๖

ไตรรัตน์ วิริยะศิริกุล
รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ รักษาการแทน เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ